Source: http://www.bihon.ro/%E2%80%9Ene-vom-juca-sansa-cu-asesoft%E2%80%9D/1043941
Timestamp: 2018-12-15 21:20:59+00:00

Document:
„Ne vom juca şansa cu Asesoft” - BIHON
„Ne vom juca şansa cu Asesoft”
20. ianuarie 2012 15:19
Jucătorii orădeni speră să repete evoluţia foarte bună din meciul cu Sibiul
Baschetbaliştii de la CSM Oradea joacă duminică în deplasare cu CSU Asesoft Ploieşti.
Etapa a 17-a a Diviziei A de baschet masculin programează un meci dintre cele mai dificile pentru CSM Oradea, pe terenul multiplei foste campioane CSU Asesoft.
Echipa ploieşteană traversează o perioadă nefastă, aflându-se la cel mai slab sezon din ultimii ani. CSU Asesoft se situează doar pe locul 8, o clasare neaşteptată pentru nişte jucători obişnuiţi cu titlurile de campioni, iar CSM Oradea este vicelidera clasamentului. Cu toate acestea, meciul se anunţă deosebit de dificil pentru echipa noastră.
„Mergem la Brazi (oraşul care găzduieşte partida, n.r.) cu gândul victoriei, vom încerca să câştigăm în premieră pe terenul celor de la Asesoft. În ciuda evoluţiilor mai puţin convingătoare din acest campionat, gazdele sunt favorite, deţin prima şansă. Jucătorii ploieşteni deţin o experienţă şi un lot care le permite să câştige în faţa oricărui adversar. Sigur, şi noi am ajuns la o valoare care ne dă dreptul să abordăm la victorie fiecare partidă. Repet însă, chiar dacă se află pe un loc neobişnuit pentru ei, ploieştenii au prima şansă. Vor încerca să se reabiliteze, să şteargă impresiile nefavorabile din meciurile pe care le-au pierdut. Dacă vom câştiga va fi foarte bine, dacă nu, nu va fi o tragedie”, a afirmat antrenorul CSM Oradea, Cristian Achim. Tehnicianul orădean are la dispoziţie întregul lot de jucători, fără accidentări sau alte indisponibilităţi.
La rândul său, managerul echipei orădene, Şerban Sere speră într-o evoluţie cât mai bună. „Ne vom vinde scump pielea, mergem să jucăm şi sperăm să o facem cât mai bine. Formaţia care va fi mai bună în acest meci, va câştiga. În tot cazul, presiunea este pe echipa gazdă, care are mare nevoie de victorie şi nu pe noi”, ne-a declarat Şerban Sere.
Partida CSU Asesoft – CSM Oradea va avea loc duminică, de la ora 18. Meciul va putea fi urmărit în direct pe Digi Sport 3. Brigada de arbitri care va oficia partida este alcătuită din Doru Vinaşi – Marius Ciulin şi Marius Epure, comisar FR Baschet fiind Radu Drăgănescu.
Taguri: asesoft ploiesti, csm oradea

References: CSM 
 CSM 
 CSM 
 CSM 
 CSM 
 csm